作者：赵长卿
词牌/韵律：鼓笛慢・水龙吟

paragraphs: 暑风吹雨仙源过，深院静，凉於水。
莲花郎面，翠幢红粉，烘人香细。
别院新番，曲成初按，词清声脆。
奈难堪羞涩，朦松病眼，无心听，笙簧美。
还记当年此际。
叹飘零、萍踪千里。
楚云寂寞，吴歌凄切，成何情意。
因念而今，水乡潇洒，风亭高致。
对花前可是，十分蒙斗，肯辜欢醉。